Prezidents: Grieķijas iedzīvotāji masveidā izņem naudu no bankām 12
Grieķijas parlamenta ārkārtas vēlēšanas notiks 17.jūnijā, bet pagaidu valdības vadība tiks uzticēta tiesnesim Panagiotim Pikramenam, kurš vada Grieķijas augstākās instances administratīvo tiesu - Valsts padomi, ziņo AFP/LETA. Tikmēr Grieķijas iedzīvotāji no bankām nedēļas laikā izņēmuši 700 miljonus eiro (492 miljonus latu), liecina Grieķijas prezidenta Karola Papulija izteikumi.
Prezidents norāda, ka iedzīvotāji arvien vairāk bažījas, ka Grieķijai varētu nākties pamest eirozonu un atgriezties pie vājākas valūtas. Informāciju par naudas aizplūšanu no bankām Papulijs atklājis, tiekoties ar valsts politiskajiem līderiem. Papulijs norādīja, ka Grieķijas Centrālā banka apliecinot, ka panikai gan pamata neesot, tajā pat laikā brīdinot, ka situācija varētu mainīties.
Kā ziņots, Grieķijas politiķiem kopš vēlēšanām joprojām nav izdevies vienoties par jaunas valdības izveidi. Otrdien kārtējās sarunas par valdības veidošanu beidzās bez vienošanās, un Grieķijai jūnijā nāksies rīkot jaunas ārkārtas vēlēšanas. Liela daļa grieķu uzskata, ka taupības pasākumi tikai saasina valsts problēmas, negatīvi ietekmējot ekonomikas izaugsmi.
Grieķijas valsts televīzija ziņo, ka par vēlēšanu rīkošanas datumu panākta vienošanās partiju pārstāvju sanāksmē. Partiju līderi arī vienojušies, ka pagaidu valdībai nebūs tiesību pieņemt nekādus starptautiski saistošus lēmumus, pastāstīja Komunistiskās partijas priekšsēdētāja Aleka Papariga.
Līdz ar vēlēšanu datuma noteikšanu kļuvis par vienu neskaidrību mazāk, tomēr milzum daudz problēmu - kā Grieķijai, tā eirozonai - saglabājas. Nav nekādu garantiju, ka jauno vēlēšanu rezultātā izdosies izveidot funkcionējošu valdību. Atbilstoši prognozēm vēlēšanās visvairāk balsu saņems Kreiso radikāļu koalīcija (SYRIZA), kas iebilst pret līgumu ar Eiropas Savienību (ES) un Starptautisko Valūtas fondu (SVF) par Grieķijas tautsaimniecības glābšanas programmas nosacījumiem. Ja uzvarēs SYRIZA, tas Grieķijas nākotni eirozonā padarīs vēl neskaidrāku.
Ziņas par to, ka pirmdien no Grieķijas bankām izņemti 700 miljoni eiro, spriedzi palielinājis vēl vairāk, investoriem bažījoties, ka Grieķijas izstāšanās no eirozonas būs haotisks process it visiem.
Centriski kreisais laikraksts "Ethnos" raksta, ka Grieķija virzās uz "vēlēšanām mīnu laukā. Rezultāts noteiks valsts atrašanos eirozonā". Savukārt laikraksts "Ta Nea", kas atbalsta sociālistu partiju PASOK, norāda, ka Grieķiju, tuvojoties vēlēšanām, "apņēmusi neskaidrība un bailes par valsts ekonomisko sabrukumu".
Vēlēšanas "pārbaudīs Grieķijas partneru pacietību par to, vai valsts var palikt eirozonā", norāda biznesa laikraksts "Naftemoporiki".